2015.02.25.

Sajtóközlemény

**sikeresen megvalósult a nyugati városrész rehabilitációja szolnokon**

***Szolnok Megyei Jogú Város Önkormányzata sikeresen zárta a „Szolnok, Nyugati városrész szociális rehabilitációja” című kiemelt városrehabilitációs projektjét, amelyhez összesen 437.032.340.- Forint vissza nem térítendő támogatást nyert az Észak-Alföldi Operatív Program megyei jogú városainak városrehabilitációs témájú kiemelt projektjavaslataihoz című pályázati kiírásán. A projekt megvalósításának időszaka 2013.09.01. – 2015.02.28. A projekt keretében kilenc utcát érintve történt meg komplex, szociális típusú városrehabilitációs fejlesztés a Meggyesi-telepen. A projekt az Európai Unió támogatásával jött létre, a támogatás intenzitása 100%, amelyhez nem volt szükség önkormányzati önerőre.***

Szolnok nyugati városrészében, ismertebb nevén a Meggyesi-telepen élő emberek biztonságos élet- és lakókörnyezetének megteremtése, vonzóbb városrész kialakítása, a társadalmi leszakadás és az egyre fokozódó szegregáció megállítása – ezek voltak a projekt legfontosabb céljai, amelyet egymás hatását erősítő programelemek komplex egészeként valósított meg Szolnok Megyei Jogú Város Önkormányzata.

A projekt keretében megtörtént a Tücsök és Hangya utcákban az 1980-as években épült leromlott műszaki állapotú önkormányzati bérlakások felújítása, amely az energiahatékonysági korszerűsítés és komfortfokozat-növelés mellett hozzájárult a minőségi lakókörnyezet kialakításához is. A humánszolgáltatási infrastruktúra fejlesztése keretében közösségi ház épült, udvarán uniós előírásoknak megfelelő játszótérrel. A közszféra szolgáltatások bővítéseként a Zöldfa utcában polgárőr központ került kialakításra, a közbiztonság növelését és a fejlesztés eredményeinek megőrzését pedig térfigyelő kamerarendszer szolgálta az ehhez kapcsolódó bűnmegelőzési, áldozattá-válást megelőző programokkal, Szomszédok Egymásért Mozgalom (SZEM) beindításával és polgárőr toborzó akciókkal.

A területen élő hátrányos helyzetű lakosság foglalkoztatási helyzetének javítása érdekében képzési, szocializációs, munkaerő-piaci esélyeket növelő képzés valósult meg. A résztvevők számának biztosítását és a képzés látogatottságát a képzés ideje alatt juttatott megélhetési hozzájárulás segítette. A célcsoport bevonása, tájékoztatása, szolgáltató- és panasziroda működtetése, mentori tevékenység ellátása is megvalósult a projekten belül.

A pályázat keretében programalap létrehozására került sor szolnoki non-profit szervezetek számára „mini-projektek” megvalósítására közösségfejlesztés, szabadidős programok lebonyolítása, illetve az integrált településfejlesztési tevékenységhez kapcsolódó helyi társadalmi akciók szervezésére témakörökben.

A projekt legfontosabb eredménye azoknak a feltételeknek a megteremtése volt, amelyek képesek segítséget nyújtani a városrész felzárkóztatásához, az itt élő emberek életlehetőségeinek és lakhatási körülményeinek javításához, a helyi identitás fokozásához és ezáltal egy élhetőbb városrész kialakításához.